
Gépelted vagy GÉPelted? ChatGPT és Gemini leleplezése magyar szövegekben

Kulcsszavak: ChatGPT;Gemini;gépi szöveg detektálás;BERT;NLP
Kutatásunk során olyan gépi tanuló modellek tanításával foglalkoztunk, melyek képesek megkülönböztetni az ember, a ChatGPT 4.0 és a Gemini által írt magyar nyelvű szövegeket, 3 különböző osztályba sorolva őket. Ilyen módon megállapítható, hogy megmondható-e, hogy egy adott szöveget ember írta-e, ahogy az is, hogy kétféle nyelvi modell által generált szövegben kimutathatók-e jelentős különbségek. A használt modell további nyomokat adhat a vizsgálódó személyeknek egy csalás, vagy súlyosabb esetekben akár egy bűncselekmény tekintetében: például, ha az illető fenyegetőlevelek gyártására használta a modellt annak érdekében, hogy megpróbálja elrejteni nyomait.
Kísérleteink alatt elsősorban magyar, hétköznapi nyelvezetű szövegekre fókuszáltunk.
A gépi szövegek generálásához különböző, véletlenszerűen generált
személyiségeket alkalmaztunk a promptolás során annak érdekében, hogy
több különböző stílusú gépi szövegből álljon adathalmazunk. Az emberi szövegek
különböző szerzőktől származtak ugyanezen okból. Több különböző
módon válogatott, feldolgozott adathalmazzal is kísérleteztünk, többek között
vizsgáltuk mennyire befolyásolja a modell teljesítményét az elírások száma,
a halmozott írásjelek használata, illetve a szöveg hossza. Modelljeink konzisztensen
magas pontossággal teljesítettek a különböző adathalmazokon,
és bár bizonyos utófeldolgozási lépések a gépi kimenetre csökkentették a
teljesítményt, az ilyen adathalmazokon is pontos maradt a modell.
Módszertanunkat a HuBERT nyelvi modellre alapoztuk, illetve vizsgálatokat végeztünk azt illetően, hogy különböző nyelvi jellemzők hogyan befolyásolják
a modell pontosságát. Ezen jellemzőket egy saját készítésű, főként a HuSpaCy
nyelvi elemzésére építő elemzővel nyertük ki. A kinyert nyelvi jellemzőket
a Multimodal Toolkit programcsomag segítségével kombináltuk különböző
módszerekkel a HuBERT által adott jellemzővektorokkal.



